กทค.เคาะราคาตั้งต้นประมูล 4G คลื่น 1800 MHz ที่ 1.16 หมื่นลบ.
กทค.เคาะราคาตั้งต้นประมูล 4G คลื่น 1800 MHz ที่ 11,600 ลบ. ต่อ 12.5 MHz คาดเปิดประมูลได้ปลายเดือนพ.ย.นี้
7 ก.ค. 2558

น.พ.ประวิทย์ ลี่สถาพรวงศา กรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในฐานะกรรมการกิจการโทรคมนาคม (กทค.) เปิดเผยว่า ที่ประชุมกทค.มีมติอนุมัติร่างประกาศหลักเกณฑ์การประมูล (IM) คลื่นความถี่ย่าน 1800 MHz
โดยมีการออกประมูลขนาด 12.5 MHz จำนวน 2 ชุด และมีราคาตั้งต้น 11,600 ล้านบาทต่อ 1 ชุดคลื่นความถี่ หรือ 70% ของราคาคลื่นความถี่ ซึ่งเป็นไปตามมติเดิมของร่าง IM เดิมเมื่อปีก่อนกำหนดไว้
ทั้งนี้ ในหลักเกณฑ์ใหม่ได้เพิ่มเติมเงื่อนไขว่าหากมีผู้ประมูลจำนวน 2 ราย ซึ่งเท่ากับใบอนุญาต 2 ใบนั้น กทค.จะปรับราคาตั้งต้นเพิ่มเป็น 100% ของราคาคลื่นความถี่ หรือเท่ากับ 16,571 ล้านบาทต่อ 1 ชุดคลื่นความถี่
อย่างไรก็ตาม เนื่องจาก บริษัท กสท โทรคมนาคม จำกัด (มหาชน) หรือ CAT และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC จะคืนคลื่นอีก 5 MHz ซึ่งคณะกรรมการ CAT จะประชุมเรื่องนี้ในวันที่ 13 ก.ค.นี้ หากได้คืนคลื่นแล้วก็จะปรับเป็น 15 MHz ต่อ 1 ใบอนุญาต และจะปรับราคาขึ้นมาตามจำนวนคลื่น
ทั้งนี้ กทค.จะนำเสนอต่อที่ประชุม กสทช. ในวันที่ 14 ก.ค.นี้ ตามมติ และคาดว่าจะเปิดประมูลปลายเดือนพ.ย.นี้